AfriForum stel ultimatum aan LesufiPanyaza Lesufi (Foto: Jairus Mmutle/GCIS AfriForum het Panyaza Lesufi, Gautengse LUR van onderwys, tot Vrydag gegee om R500 000 te betaal en jammer te sê vir sy “voortdurende beskuldigings van rassisme” teen die organisasie, anders sal AfriForum voortgaan met regsaksie teen hom. Die burgerregteorganisasie het Lesufi op terme geplaas insover ŉ ooreenkoms wat die twee partye verlede jaar aangegaan het, wat vereis het dat die LUR sy bewerings terugtrek dat AfriForum ŉ sluipmoord op hom wou uitvoer en boonop sy kinders agtervolg het. Die partye het ná die voorval onderneem om in gesprek te tree met mekaar “om ŉ herhaling van só ŉ situasie te voorkom en enige probleme wat in die toekoms ontstaan aan te pak”. Die organisasie meen nou Lesufi kom nie sy kant van die ooreenkoms na nie. Kallie Kriel, uitvoerende hoof van AfriForum, voer aan dat Lesufi hierdie ooreenkoms verbreek het deur “aan te hou op sy ou trant” waar hy organisasies, onder meer AfriForum, in die openbaar van rassisme beskuldig “wanneer daar geen gronde is nie”. “Indien hy nie voor môre reageer nie, word ons ooreenkoms nietig verklaar en sal ons voortgaan met ons lasteraksie teen hom,” sê hy. AfriForum het verlede jaar die dagvaarding teen Lesufi teruggektrek nadat die ooreenkoms aangegaan is. Kriel beweer dat Lesufi sedertdien ŉ ommekeer gemaak het toe dit lyk asof hy te veel aan AfriForum toegegee het, en nou net aanhou om valshede oor die organisasie te versprei. “Dit is ŉ direkte verbreking van ons ooreenkoms. Hy is nie ŉ man van sy woord nie.”